A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK a .eu felső szintű domain bevezetéséről, működéséről és eredményességéről /* COM/2013/0804 final */





A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK a .eu felső szintű domain bevezetéséről, működéséről és eredményességéről (EGT vonatkozású szöveg) 1. Háttér 2013 áprilisában volt hét éve, hogy bevezették a .eu felső szintű domaint (Top-Level Domain – TLD). Első hét éve alatt a .eu felső szintű domain a tizenegyedik legnagyobb TLD és világszerte a hatodik legnagyobb országkód szerinti TLD lett. A .eu TLD az elmúlt évekhez viszonyítva két másik TLD – a .tk és a .cn – agresszív marketingkampányai következtében enyhén veszített pozíciójából. Több mint 3,7 millió regisztrációval a .eu TLD értékes választási lehetőséggé vált az internetes jelenlétükhöz domainnevet választó európaiak számára. A Bizottságnak az Európai Parlamenthez és a Tanácshoz benyújtott jelentése a .eu felső szintű domain bevezetéséről, eredményességéről és elmúlt két évben történt működéséről szól. A .eu felső szintű domain bevezetéséről szóló 733/2002/EK rendelet 8. cikkével összhangban a Bizottság egy évvel a rendelet elfogadását követően, majd azt követően kétévente jelentést terjeszt az Európai Parlament és a Tanács elé. Ez a jelentés a 2007. évi[1], a 2009. évi[2] és a 2011. évi[3] jelentések nyomán született meg, és a .eu TLD 2011. április 1. és 2013. március 31. közötti időszakban végbement fejlődését tárgyalja. 2. A .eu működésének jogi kerete és alapelve A .eu felső szintű domaint a következő jogi aktusok hozták létre: – az Európai Parlament és a Tanács 2002. április 22-i 733/2002/EK módosított rendelete[4] a .eu felső szintű domain bevezetéséről (a továbbiakban: keretrendelet); – A Bizottság 2004. április 28-i 874/2004/EK módosított rendelete[5] a .eu felső szintű domain bevezetésére és funkcióira vonatkozó általános szabályok, valamint a bejegyzésre irányadó elvek megállapításáról (a továbbiakban: általános szabályok). A beszámolási időszakban a Bizottság 560/2009/EK rendelete, amely a 874/2004/EK rendeletet a nemzetköziesített domainnevek .eu felső szintű domain alatt történő bejegyzése érdekében módosítja, a mellékletben felsorolt fenntartott domainnnevek nyilvánvaló hibáinak kijavítása céljából helyesbítésre került. A helyesbítést 2013. március 20-án fogadták el. A Bizottság által kiválasztott nyilvántartó[6], az EURid (European Registry for Internet Domains) felel a .eu TLD szervezéséért, igazgatásáért és kezeléséért. A szervezet független keretek között működik, és a keretrendeletnek[7] megfelelően valamennyi szükséges döntést önállóan hozza meg. E jelentés tervezetének készítésével egy időben a Bizottság szolgálatai értékelték a 874/2004/EK bizottsági rendelet módosításának szükségességét annak érdekében, hogy a rendelet rendelkezéseket tartalmazzon az alábbiakkal kapcsolatban: homoglifa-kötegelés (hasonló képírásos változatok együttes rögzítése), Horvátország az EU-hoz való csatlakozása, az a tény, hogy Szerbia, Montenegró és Macedónia Volt Jugoszláv Köztársaság már az EU tagjelölt országai, az EFTA/EGT tagok csatlakozása a .eu alatti nevek bejegyzéséhez, valamint a német sárfesz sz-t (ß) és a görög szóvégi szigmát (ς) tartalmazó egyes fenntartott nevek javítása. 3. A .eu domainnevek bejegyzése és használata A beszámolási időszakban a .eu TLD használata folyamatosan tovább bővült, hasonlóan a többi európai országkód szerinti TLD használatához. Ezidáig 3,7 millió .eu TLD-bejegyzés történt, amellyel a domain világszerte a tizenegyedik legnagyobb TLD-vé, valamint Európa negyedik legnépszerűbb országkód szerinti TLD-jévé nőtte ki magát. Ez az Európai Parlamentnek és a Tanácsnak benyújtott legutóbbi jelentéshez képest a regisztrációk számának 0,3 millióval történő emelkedését jelenti. Európában csak a .de (Németország), a .uk (Egyesült Királyság) és a .nl (Hollandia) előzi meg a regisztrációk számának tekintetében a .eu-t. Globálisan a .com, a .net, a .org és a .info, valamint két országkód szerinti TLD, a .tk (Tokelau-szigetek) és a .cn (Kína) rendelkezik több regisztrációval (lásd az 1. mellékletet). A .eu domain legjelentősebb piacai Németország (30,4 %), Hollandia (13 %), Franciaország (9,1 %), az Egyesült Királyság (9 %) és Lengyelország (6,5 %) (lásd a 4. mellékletet). Európa több országában fluktuációk voltak a .eu piacán. A gazdasági és pénzügyi válság ellenére azonban a .eu TLD növekedése megszilárdult és egyes országokban javult is a teljesítménye. A .eu domainnevek megújítási rátája átlagosan 80 %-os, szemben az ágazat 73 %-os átlagával. Az ágazaton belüli versengés az elmúlt 5 év folyamán erősödött egyes országkód szerinti TLD-k liberalizálását, valamint új TLD-k bevezetését vagy a már meglévők (pl. .co, .me) átnevezését követően. Ezenfelül a több mint 1 000 új általános TLD érkezése hatalmas megrázkódtatást jelent a piac számára, amelynek hatására valószínűleg átalakulnak a jelenlegi üzleti modellek, és az ágazat versengése tovább fokozódik. A korábbi tendenciák és a jelenlegi piaci helyzet ismeretében az EURid célja a bejegyzések egyenletes, évi 5–8 %-os növekedési arányának fenntartása. A nyilvántartó ezen célok megvalósítása érdekében éves marketing- és kommunikációs tervet dolgozott ki. 4. A nemzetköziesített domainnevek (IDN-ek) 4.1. .eu IDN-ek A nemzetköziesített domainnevek felső szintű, vagyis a domainnevek utolsó pontjától jobbra történő bevezetése az ICANN[8] hatáskörébe tartozik. 2009. november 16-án az ICANN elindította a nemzetköziesített, országkód szerinti felső szintű domainekre vonatkozó gyorsított eljárási folyamatot[9], hogy elősegítse a nem latin karaktereket (például cirill, görög, arab vagy kínai írásjegyeket) használó országkódokat tartalmazó felső szintű internetes domainnév-kiterjesztések (például .gr, .bg, .eu) bevezetését. A folyamat három lépésből áll: i. az ország nyilvántartója saját internetes közösségének támogatásával („közösségi támogatás”) és választásának megindokolásával („indokoltsági” kritérium) kérvényezi egy IDN „karakterlánc” (adott országkód [cc] szerinti TLD-jének más ábécé szerint írt változata) üzemeltetését; ii. ezt követően az igényelt karakterláncot az ICANN megvizsgálja, majd továbbítja egy független bizottságnak, amely ellenőrzi a már létező TLD-kiterjesztésekkel való esetleges összeférhetetlenséget („összetéveszthetőségi” kritérium); iii. majd a jóváhagyást követően a nyilvántartó megkapja az új kiterjesztést („kiadás”). Az EURid 2010 májusában kérelmet nyújtott be az ICANN-hez a .eu TLD cirill és görög írásmódú változata bejegyzésének elindítására. A kérelem alapját a Ciprus, Görögország és Bulgária[10] által a Bizottsághoz benyújtott, a .eu kiterjesztés általuk előnyben részesített változatára (a görög .ευ és a cirill .ею kódokra) vonatkozó igénylés képezte. Az ICANN megerősítette az első két feltétel (közösségi támogatás és indokoltság) teljesülését. 2012 februárjában az IANA/ICANN tájékoztatta az EURid-et arról, hogy a (.ею) cirill karakterlánc értékelése sikeresen lezárult, de a görög karakterlánc nem teljesítette a folyamat technikai értékelésének követelményeit, mivel az „vagy vizuálisan azonos vagy vizuálisan összetéveszthető legalább három ISO 646-BV karakterlánccal (eu, ev, ev)”. A Bizottság utasította az EURid-et, hogy a görög karakterlánccal (.ευ) kapcsolatos ügy lezárásáig tartsa vissza a cirill karakterlánc (.ею) kiadására irányulóan esetlegesen beérkező kérelmet, mivel azt az ICANN döntésének elfogadásaként lehetne értelmezni. 2012 augusztusában az EURid tanulmányt nyújtott be az ICANN-nak a görög karakterlánc (.ευ) vizuális megjelenítéséről. A kognitív idegtudományokon alapulva a tanulmány arra a következtetésre jutott, hogy a görög karakterláncnak (.ευ) az ICANN értékelésében említett karakterláncokkal való összetéveszthetősége nagyon korlátozott, különösen arra a szabályra való tekintettel, hogy a második szintű karakterláncnak összhangban kell lennie a felső szintű karakterlánccal. A ccNSO (Country Code Names Supporting Organisation, országkód szerinti neveket támogató szervezet) időközben elindította a nemzetköziesített domainnevek (IDN) és országkód szerinti felső szintű domainek (ccTLD) gyorsított eljárási politikájának kidolgozási folyamatát azért, hogy az elutasított karakterláncok tekintetében lehetővé tegye fellebbezési eljárás indítását annak érdekében, hogy azokat egy nyelvi szakértői testület újraértékelhesse. Ezen jelentés készítésével egy időben az országkód szerinti neveket támogató szervezetnek az IDN ccTLD-kkel kapcsolatos folyamat felülvizsgálatára irányuló ajánlása a ccNSO tanácsának szavazási stádiumában van és ezt követően benyújtják szavazásra a ccNSO tagságához és az ICANN igazgatótanácsához. 5. A nyilvántartó működése 5.1. A nyilvántartó A Bizottság 2003-ban – szándéknyilatkozati felhívást követően – az EURidet jelölte ki a .eu nyilvántartójának[11]. 2004. október 12-én a Bizottság és az EURid szolgáltatási koncessziós szerződést kötött, amelyet 2009-ben 2014. október 12-ig meghosszabbítottak. Az EURid egy Európa-szerte működő nonprofit szervezet, amelynek központi irodája Diegemben (Belgium) található, és regionális irodát működtet Stockholmban, Prágában és Pisában[12]. 5.2. Kapcsolat a regisztrátorokkal A .eu nyilvántartója nem működik regisztrátorként[13]. Az EURid fő célkitűzése az, hogy 780 akkreditált regisztrátorának minőségi szolgáltatást nyújtson. Az akkreditált regisztrátorok száma bizonyos regisztrátori fiókok konszolidációjának következtében az elmúlt két év folyamán csökkent. Az EURid rendszeresen felméri az .eu domaint bejegyző regisztrátorok elégedettségét. A .eu domaint bejegyző regisztrátorok elégedettségének legutóbbi, 2012 negyedik negyedévében végzett elégedettségi felmérése szerint a válaszadók 95 %-a elégedett vagy rendkívül elégedett volt (2011: 93 %). 80 %-uk a 10-es skálán legalább 8-as értékelést adott arra, hogy kitart az EURid használata mellett, egy másik szolgáltatóhoz való áttérés helyett. A .eu domainbe való beruházás továbbra is megbízhatónak tekinthető, és ez a megítélés a skála felső tartományaiban is javult (a megkérdezett ügyfelek 47 %-a ebben a vonatkozásban a 10-es skálán legalább 8-as értékelést adott, ugyanez 2010-ben 44 % volt). Az EURid továbbá a közösségi média útján is kapcsolatba lépett a regisztrátori közösség közösséggel, beleértve a Facebookot, a Twittert és a YouTube csatornát[14], ahol több mint 100, a .eu-val foglalkozó kisfilm tekinthető meg. Az elmúlt két évben a nyilvántartó a következőkön dolgozott: a 2012. november 21-től bevezetett kereskedelmi és átruházási eljárások változtatásainak bevezetése, a nyilvántartói zárolás lehetősége, amely a .eu domainneveket még biztonságosabbá teszi, a több évre szóló regisztráció 2011. április 7-től kezdődő bevezetése (2013 első negyedévében 6 466 új regisztráció történt egy évnél hosszabb regisztrációs időszakra; ezek az első negyedévben történt regisztrációk 3,1 %-át teszik ki, összhangban más TLD-k több évre szóló regisztrációinak mértékével), valamint új szolgáltatások kínálása regisztrátorai számára. Az elmúlt két évben a nyilvántartó a regisztrátoraival együttműködve dolgozott a .eu TLD társfinanszírozott marketingprogram és más ösztönző programok útján történő népszerűsítésén. A program egyre népszerűbbé vált a regisztrátorok körében, továbbá más nyilvántartók is bevezették. A nyilvántartó ezenfelül a .eu ismertségének javításán is dolgozott célzott bemutató akciók indításával és óriásplakátok kihelyezésével négy európai repülőtéren (Brüsszel, Koppenhága, Milánó-Linate és München). Minden kampány a nyilvántartó célzott marketing honlapjára (ambitionhasanaddress.eu) irányítja az érdeklődőket, ahol az internetes felhasználók olyan vállalatok és egyének beszámolóit tekinthetik meg, akik a .eu domainnevet választották maguk és/vagy termékeik online bemutatására. 5.3. Pénzügyi helyzet A .eu nyilvántartó pénzügyi helyzete a beszámolási időszakban stabil maradt. A nyilvántartó pénzügyi stabilitása kulcsfontosságú a .eu domain hitelességének biztosítása szempontjából. A Bizottság a jogi keret és a szolgáltatási koncessziós szerződés rendelkezéseinek megfelelően szigorúan ellenőrzi a nyilvántartó pénzügyi helyzetét. A Bizottság felügyelő szerepét különböző eszközökkel gyakorolja, beleértve az ellenőrök észrevételeinek, a negyedéves és éves pénzügyi jelentéseknek, a negyedéves értékelő jelentéseknek, a költségvetési javaslatoknak, valamint a stratégiai és marketingterveknek a felülvizsgálatát. A pénzügyi kérdéseket negyedéves üléseken és a szervezeti egységek szintjén tartott üléseken rendszeresen megvitatják a nyilvántartóval. A .eu TLD működésének kezdetén a nagyszámú domainnév-bejegyzésből származó bevételek jelentősen meghaladták a nyilvántartó költségeit. Az ebből eredő éves többletet átvezették az uniós költségvetésbe. A nyilvántartó fokozatosan csökkentette az EURid regisztrátorainak különféle díjait. 2012 februárjában belső és külső konzultációkat követően a nyilvántartó mind az újbóli aktiválás, mind pedig a karanténból való kivezetés díját 4 EUR-ban egységesítette. Az egyre bővülő domainnév-portfólió következtében növekedtek a domainnév-megújításokból eredő bevételek. Az eredeti, költségalapú munkavégzésre irányuló szerződéses kötelezettséggel való összhang megőrzése érdekében a nyilvántartó úgy döntött, hogy 2013. január 1-jétől 4 EUR-ról 3,75 EUR-ra módosítja a domainnév megújításának és meghosszabbításának díját. A nyilvántartó kulcsfontosságú pénzügyi jellemzői 2011-ben és 2012-ben nem változtak. A nyilvántartó bevételei és költségei mindkét évben hozzávetőleg 13 millió EUR-t tettek ki. Ennek következtében a nettó pénzügyi eredmény az elmúlt évekhez viszonyítva kiegyensúlyozottabb volt, ami az EU költségvetése javára a 2011-es pénzügyi évben 772 892 euró, míg 2012-ben 443 117 euró többletet mutatott. A Bizottság szigorúan ellenőrizte a nyilvántartó költségvetésben előirányzott, illetve tényleges költségeit, különösen a marketing- (2011-ben 2,8 millió EUR, 2012-ben 2,7 millió EUR) és humánerőforrás-költségeket (2011-ben 4,0 millió EUR, 2012-ben 4,4 millió EUR). A költségek emelkedését a szolgáltatásminőség javításának és a biztonsági szint fokozásának szükségessége indokolta. A nyilvántartó négyféle pénzügyi tartalékot tart fenn az alábbi célokra: értékcsökkenés, beruházások, társadalmi kötelezettségek és jogi felelősség. A beszámolási időszak alatt az összes tartalék szintje változatlan maradt: 2012-ben 5,4 millió EUR és 2012-ben 5,0 millió EUR. 2012 végén a teljes összeg az értékcsökkenési tartalék (1,0 millió EUR), a beruházási tartalék (0,5 millió EUR), a társadalmi kötelezettségekre elkülönített tartalék (2,7 millió EUR) és a jogi felelősségre elkülönített tartalék (0,8 millió EUR) között oszlott meg. 150 000 EUR összegű előirányzatot biztosítottak továbbá az alternatív vitarendezési eljárás ösztönzésére és támogatására. 5.4. A rendszerműködés folyamatossága, rugalmassága és minősége 5.4.1. A rendszerműködés folytonossága 2012. december 12-én a válságkezelési képességek vizsgálata érdekében az EURid sikeres, be nem jelentett, a rendszerműködés-folytonossági tervet vizsgáló gyakorlatot hajtott végre. A gyakorlat az EPP-, a regisztrátor-Extranet-, a regisztrátor-DAS- és a regisztrátor-WHOIS-szolgáltatások egyik adatközpontról a másikra és onnan vissza történő átállítására összpontosított. A regisztrátor infrastruktúrájára gyakorolt hatás minimális volt – körülbelül 15 perces átmeneti megszakadás –, amennyiben a regisztrátorok alkalmazták a 2011-es rendszerműködés-folytonossági terv gyakorlata során az EURid által bevezetett bevált gyakorlatokat. A teljes körűen minősített domainnevek használata a regisztrátor számára biztosította az átváltás átláthatóságát az átállítási folyamat során. A fő adatközpontban felmerülő probléma szimulációját követően az EURid DNS-aktualizálás útján átváltott a második adatközpontra. Ezen változtatást követően a megfelelő regisztrátori szolgáltatások 10 percen belül elérhetők voltak, feltéve, hogy a regisztrátorok teljes körűen minősített domainneveket használtak (amennyiben nem, manuális aktualizálásra volt szükség). Két óra múlva az EURid aktualizálta a teljes körűen minősített domainneveket, hogy azok újra a fő adatközpontra mutassanak. Amint a teljes körűen minősített domainneveket a .eu regisztrátorok DNS-szerverei átvették, a rendszerek fokozatosan visszaváltottak a fő adatközpontra. A gyakorlat a PricewaterhouseCoopers teljes körű ellenőrzése alatt történt. 5.4.2. Biztonság Az EURid képzési szemináriumokat[15] szervezett a .eu regisztrátorok számára, hogy a DNSSEC (az internetfelhasználók hamis DNS-adatoktól való védelmére létrehozott protokoll) ügyfeleik körében történő népszerűsítésére ösztönözze őket, akik pedig az internet szereplői (internetszolgáltatók, webmesterek stb.) körében terjesztik majd a protokollt. 2013-ban úgynevezett DNSSEC-csökkentést (havi 0,02 EUR értékű kedvezmény a domainnév díjából, helyesen feltüntetett domainnevenként) vezettek be a DNSSEC regisztrátorok szintjén történő alkalmazásának további támogatása érdekében. 5.4.3. Adathalászat (phishing) és más rosszindulatú tevékenységek A nyilvántartó napi rendszerességgel alkalmaz az adathalászat és más rosszindulatú online magatartásformák[16] elleni intézkedéseket. Különösen a domainnevek általános jogosultsági feltételeknek való megfelelését ellenőrzik[17], az új bejegyzéseket pedig napi rendszerességgel szűrik, gyanús mintákat vagy más eltéréseket keresve. Biztonsági magánszervezetek és állami hatóságok ugyancsak napi rendszerességgel tájékoztatják a nyilvántartót feltételezett vagy bizonyított rosszhiszemű magatartásformákról[18]. Ennek eredményeként előfordulhat, hogy a gyanús domainnevet visszavonják. A beszámolási időszakban jelentősen csökkent a gyanús domainnevek visszavonása, ami a nyilvántartó intézkedéseinek köszönhető: a 2011 januárjában történt 2 db visszavonással szemben (ez az adat 2010 januárjában 81 volt) 2012 első negyedévében nem került sor visszavonásra[19]. A nyilvántartó továbbá megerősítette a bűnüldöző hatóságokkal való párbeszédet a .eu rendszerrel való esetleges visszaélések megelőzése és az ellenük való védekezés érdekében. Ez a Bizottság, a CERT-eu és az EURid által 2012 októberében aláírt egyetértési megállapodás megkötéséhez vezetett. 5.5. A .eu domain felhasználóinak profilja A fogyasztók számos okból (üzleti vagy társadalmi tevékenység, intézmények internetes jelenléte stb.) jegyeztetnek be .eu domainnevet. A .eu TLD-vel rendelkező weboldalak felhasználásáról készített legutóbbi jelentés[20] azt mutatja, hogy azok hozzávetőleg 31,4 %-a üzleti vonatkozású. A .eu egymást követően három évben erős üzleti arculatot mutatott, ami igazolja a határokon átnyúló érdekeltségű vállalkozások és kkv-k TLD-jeként betöltött egyedülálló szerepét. A jelentés megállapítja, hogy a régebbi általános felső szintű domainek még mindig sajátos profilokkal rendelkeznek. Legjobb példa erre a .org, amely nagyon nagy arányban fordul elő közösségi honlapok esetében. Az általános TLD ebben eltér az országkód szerinti felső szintű domainektől, amelyeket mind nagyon hasonló célokra használnak. A .eu sok közös vonással rendelkezik mind az országkód szerinti, mind pedig egyes általános TLD-kkel (elsősorban a .net, de a .biz és a .com esetében is). 5.6. A domainneveket érintő jogi eljárások és jogviták 5.6.1. A Törvényszék vagy az Európai Unió Bírósága elé vitt ügyek Törvényszék: nincs. Az Európai Unió Bírósága: 1 előzetes döntés. A brüsszeli fellebbviteli bíróság a „lensworld.eu” ügyben – C-376/11. sz. Pie Optiek kontra Bureau Gevers ügy – két kérdést az EUB elé utalt. Az EUB 2012. július 19-én az alábbi ítéletet hozta: „A .eu felső szintű domain bevezetésére és funkcióira vonatkozó általános szabályok, valamint a bejegyzésre irányadó elvek megállapításáról szóló 2004. április 28-i 874/2004/EK bizottsági rendelet 12. cikke (2) bekezdésének harmadik albekezdését úgy kell értelmezni, hogy ha az érintett korábbi jog egy védjegyjog, akkor a »korábbi jogok használói« fogalom nem vonatkoztatható egy olyan személyre, akit az érintett védjegy jogosultja kizárólag arra jogosított fel, hogy a saját nevében, de a jogosult javára egy, az említett védjeggyel megegyező vagy ahhoz hasonló domain nevet jegyeztessen be, anélkül azonban, hogy e személyt feljogosította volna a védjegynek az alapvető funkcióival összhangban történő kereskedelmi használatára.” A brüsszeli fellebbviteli bíróság várhatóan 2013 őszén teszi közzé végleges döntését. 5.6.2. Alternatív vitarendezési eljárás A .eu domainnevek tulajdonosai közötti vitás ügyeket, illetve a .eu nyilvántartó döntései elleni igényeket az alternatív vitarendezési eljárás (ADR) szolgáltatójához[21] – a prágai székhelyű választottbírósághoz (Cseh Választottbíróság vagy CAC)[22] – lehet benyújtani. A legtöbb keresetet a .eu domainnevek tulajdonosaival szemben nyújtják be. Ennek oka az, hogy bármely fél kezdeményezhet alternatív vitarendezési eljárást a domainnév-tulajdonossal szemben, és állíthatja, hogy a bejegyzés a Bizottság 874/2004/EK rendeletének 21. cikke értelmében spekulatív vagy visszaélésszerű. Az elmúlt két évben negyedévente átlagosan 12 kérelmet nyújtottak be[23] (lásd a 3. mellékletet). 2011-ben a CAC 52 ítéletet hozott. A panaszok 73 %-át elfogadták. 2012-ben a CAC 44 ítéletet hozott. A panaszok 81 %-át elfogadták. Az ADR-eljárások illetékei a költségmegtérülés elvén alapulnak[24]. A Cseh Választottbíróság (CAC) és a .eu nyilvántartója 2012. június 27-én különleges díjcsökkentést jelentett be annak érdekében, hogy a .eu alternatív vitarendezési eljárás még hozzáférhetőbbé váljon az európai lakosság számára. Az alapeljárás költségét 2012. július 1-jétől 50 %-kal csökkentették. Ez a lépés válasz volt a .eu-hoz kapcsolódó alternatív vitarendezési eljárás szolgáltatásainak külső ellenőrzése során tett javaslatokra („A .eu-hoz kapcsolódó alternatív vitarendezési eljárás jól működik, de az ellenőrzés azt állapította meg, hogy a díj csökkentése ismertebbé tenné a szolgáltatást és javítaná a hozzáférést.”). A csökkentett díj 2012. júliusi bevezetése óta az alternatív vitarendezési eljárásra benyújtott ügyek havi száma 80 %-kal emelkedett. 5.6.3. Bírósági eljárások A beszámolási időszakban az EURid a következő ügyekben vett részt: Zheng: Zheng fellebbezett a brüsszeli elsőfokú bíróság határozata ellen. A brüsszeli fellebbviteli bíróság 2010. szeptember 21-i határozatában elutasította a kérelmet. A bírósági ügy 2011-es végső lezárását követően 2011. október 24-én engedélyezték a Zheng tulajdonában lévő domainnevek (több mint 9 000) általános regisztrációját. Az ügyet lezárták. Ovidio: A felek 2011 februárjában egyezséget kötöttek, amelyet a Brüsszeli Elsőfokú Bíróság az összes függőben lévő eljárás lezárásakor 2011. szeptember 9-én hivatalosan bejegyzett. Az egyezség részeként az Ovidio 45 000 EUR-t fizetett az EURid-nek. Az ügyet lezárták. Topeu (többek között: sex.eu): A Brüsszeli Elsőfokú Bíróság 2011. augusztus 4-én közölte ítéletét a magyar Sex Bt.-vel. A fellebbezési időszak 2011. december 4-én lejárt, és a Brüsszeli Elsőfokú Bíróság ítélete 2011. december 6-án jogerőre emelkedett. 2011. december 12-én az EURid az első sikeres igénylő, a Yellow Register On Line AB nevében aktiválta a SEX.eu domainnevet (amely igény eredetileg elfogadásra került, de a folyamatban lévő bírósági ügy miatt a domainnév nem került aktiválásra). Az ügyet lezárták. 6. EMAS-regisztráció 2011-ben az EURid Európában elsőként elindította az EMAS-engedéllyel[25] rendelkező nyilvántartóvá váláshoz szükséges eljárást. A regisztrációs eljárást 2012. május 23-án lezárták. Regisztrációs száma: BE-VL-000016. Az EURid annak érdekében, hogy érintettjeit tájékoztassa a környezetbarátabb internet melletti elkötelezettségéről, kezdeményezések sorozatát indította el. Az Európai Parlamentnél Strasbourgban 2012. május 21. és 23. között az EURid EMAS-regisztrációja[26] elindításának alkalmából rendezvényt szerveztek. 7. Következtetések A .eu TLD modell bevezetése sikeres volt és a modell eredményesen működik. Az elmúlt két évben a .eu TLD megerősítette helyzetét Európa, valamint a világ legnagyobb és legnépszerűbb felső szintű domainjei egyikeként. A tagállamok 27 nemzeti országkód szerinti TLD-jének folyamatos, bár lassuló bővülése, valamint az általános TLD-k, például a .com vagy a .org elérhetősége ellenére a .eu továbbra is sikeres. Amikor ezt a jelentés megküldik az Európai Parlament és a Tanács részére, Horvátország már az Európai Unió 28. tagja lesz. Az ICANN még nem zárta le az országkód szerinti TLD IDN karakterláncok értékelési eljárásának módosítását, amely lehetővé teszi az elutasított karakterlánc (a .ευ görög karakterlánc, amely állítólagosan zavaróan hasonlít más karakterláncokra) újraértékelését. A Bizottság a folyamat mielőbbi lezárására sürgette az ICANN-t. Kijelentette, hogy az „állandó” IDN-kérelmezési eljárást megalapozó jövőbeni szabályokat úgy kell kialakítani, hogy minden indokolatlan késés elkerülhető legyen. Ez azon közpolitikai kérdések egyike, amelyeket a Bizottság továbbra is felvet majd az ICANN-nek tanácsadást nyújtó kormányzati tanácsadó bizottságban. A nyilvántartó pénzügyi helyzete 2011-ben és 2012-ben is stabil maradt. A Cseh Választottbíróság által biztosított alternatív vitarendezési (ADR) rendszer az uniós nyelvek mindegyikén lehetővé teszi a regisztrálók jogainak védelmét. A Bizottság nyomon követi a rendszer tényleges igénybevételét. Az ellenőrök javaslatai alapján az EURid végrehajtotta az ADR-díjak csökkentését, ami jobb hozzáférést biztosít az ADR-hez azon magánszemélyek és kkv-k számára, akik okkal feltételezik, hogy .eu domainnevüket egy harmadik fél jogszerűtlenül bejegyezte. Az elkövetkező években a nyilvántartónak meg kell erősítenie és javítania kell a .eu TLD megítélését a különböző célcsoportok körében annak érdekében, hogy nagyobb részesedést szerezzen az európai domainnévpiacon, és közismertebbé tegye a TLD-t. A kapcsolódó TLD-szolgáltatások megbízhatóságáról és biztonságosságáról az e területre vonatkozó legszigorúbb előírásokkal összhangban kell gondoskodni. Tekintettel a TLD környezet dinamikus jellegére, a nyilvántartónak fenn kell tartania és ki kell terjesztenie az európai és nemzetközi internetes közösséggel folytatott párbeszédét és tapasztalatcseréit. A Bizottság a jogi keretben előírtak szerint folytatja a nyilvántartóval való szoros együttműködést. MELLÉKLETEK 1. melléklet: A világ elsőszámú TLD-i 2013. március 31-én Forrás: EURid negyedéves értékelő jelentés, 2013. első negyedév 2. MELLÉKLET: .eu regisztrációk negyedévente 3. MELLÉKLET: A Cseh Választottbíróság által .eu ügyekben hozott határozatok áttekintése Meghozott ADR-ítéletek || 2011 || 2011 Elutasították || Elfogadták || Hibás panasz || Egyéb (visszavont egyezség) || Ítéletek havonta Január || || 2 || || || 2 Február || 1 || 7 || || || 8 Március || || 3 || 1 || 2 || 6 Április || || 3 || 2 || || 5 Május || 1 || 3 || || || 4 Június || 1 || 3 || || 1 || 5 Július || || 5 || || || 5 Augusztus || || 1 || 1 || 1 || 3 Szeptember || || 2 || 1 || || 3 Október || 1 || 4 || || || 5 November || || 1 || || 1 || 2 December || || 4 || || || 4 Összesen || 4 || 38 || 5 || 5 || Összes határozat évente || 52 A panasz elfogadva || 73 % Meghozott ADR-ítéletek || 2012 || 2012 Elutasították || Elfogadták || Hibás panasz || Egyéb (visszavont egyezség) || Ítéletek havonta Január || || 2 || 1 || 1 || 4 Február || || 2 || 1 || || 3 Március || || 8 || || || 8 Április || || 3 || || 1 || 4 Május || || 7 || || || 7 Június || || 1 || 1 || || 2 Július || || || || || 0 Augusztus || || || || || 0 Szeptember || || 3 || || || 3 Október || 2 || 3 || || || 5 November || || 3 || || || 3 December || 1 || 4 || || || 5 Összesen || 3 || 36 || 3 || 2 || Összes határozat évente || 44 Panasz elfogadva || 81 % 4. MELLÉKLET: Összes .eu domainnév a bejegyzést igénylő országa szerint Forrás: EURid negyedéves értékelő jelentés, 2013. első negyedév 5. MELLÉKLET: 1 000 lakosra jutó .eu domainnevek Forrás: EURid negyedéves értékelő jelentés, 2013. első negyedév 6. MELLÉKLET: .eu IDN-regisztrációk Negyedév || IDN-nevek || Arány 2009. negyedik negyedév || 56 036 || 1,8 % 2010. első negyedév || 62 609 || 1,9 % 2010. második negyedév || 65 109 || 2,0 % 2010. harmadik negyedév || 67 074 || 2,1 % 2010. negyedik negyedév || 57 826 || 1,7 % 2011. első negyedév || 56 961 || 1,7 % 2011. második negyedév || 58 424 || 1,7 % 2011. harmadik negyedév || 58 332 || 1,7 % 2011. negyedik negyedév || 56 699 || 1,6 % 2012. első negyedév || 58 455 || 1,6 % 2012. második negyedév || 60 681 || 1,7 % 2012. harmadik negyedév || 61 752 || 1,7 % 2012. negyedik negyedév || 58 211 || 1,6 % 2013. első negyedév || 57 157 || 1,5 % Forrás: EURid negyedéves értékelő jelentés, 2013. első negyedév [1] A Bizottság 2007. július 6-i COM(2007) 385 végleges közleménye az Európai Parlamentnek és a Tanácsnak – Jelentés a „.eu” felső szintű domain bevezetéséről, működéséről és eredményességéről. [2] A Bizottság 2009. június 26-i COM(2009) 303 végleges közleménye az Európai Parlamentnek és a Tanácsnak – Jelentés a „.eu” felső szintű domain bevezetéséről, működéséről és eredményességéről. [3] A Bizottság 2011. október 5-i COM(2011) 616 végleges közleménye az Európai Parlamentnek és a Tanácsnak – Jelentés a „.eu” felső szintű domain bevezetéséről, működéséről és eredményességéről. [4] az Európai Parlament és a Tanács 2008. október 22-i 1137/2008/EK rendelete a Szerződés 251. cikkében meghatározott eljárás alá tartozó egyes jogi aktusoknak az ellenőrzéssel történő szabályozási bizottsági eljárás tekintetében történő, az 1999/468/EK tanácsi határozat szerinti kiigazításáról – Az ellenőrzéssel történő szabályozási bizottsági eljáráshoz történő hozzáigazítás – Első rész (HL L 311., 2008.11.21., 1. o.). [5] A Bizottság 2005. október 10-i 1654/2005/EK rendelete (HL L 266., 2005.10.11., 35. o.), a Bizottság 2007. október 25-i 1255/2007/EK rendelete (HL L 282., 2007.10.26.) és a Bizottság 2009. június 26-i 560/2009/EK rendelete (HL L 166., 2009.6.27., 3. o.) [6] A Bizottság 2003. május 21-i határozata a „.eu” felső szintű domain nyilvántartójának kijelöléséről. [7] Lásd a 733/2002/EK rendelet (9) és (12) preambulumbekezdését, 2. cikkének a) pontját, 3. cikke (1) bekezdésének c) pontját és 3. cikkének (2) bekezdését. [8] Az ICANN (Internet Corporation for Assigned Names and Numbers, Bejegyzett Nevek és Számok Internetszervezete) nonprofit magánvállalat. További információkért lásd: http://www.icann.org/. [9] A gyorsított eljárási folyamatról bővebb információkért lásd: http://www.icann.org/en/topics/idn/fast-track/. [10] Ciprus és Görögország (2008. október); Bulgária (2009. február). [11] A 733/2002/EK rendelet 3. cikke (1) bekezdésének b) pontja. [12] További információk az EURid-ről: http://www.eurid.eu/en/about-us [13] Lásd az 733/2002/EK rendelet 3. cikkének (4) bekezdését. [14] Facebook (EUregistry), Twitter (@Euregistry), YouTube (Europeanregistry). [15] 2012-ben három szemináriumot tartottak: április 17-én Pozsonyban, május 11-én Milánóban, július 31-én Budapesten. [16] Az adathalászat („phishing”) a személyes és pénzügyi adatok (felhasználónév, jelszó stb.) megtévesztő módon, például csalárd e-mailek vagy megbízható weboldalak másolatai révén történő megszerzését jelenti. A „warehousing” a domainnevek megszerzésének gyakorlata annak érdekében, hogy magasabb áron adhassák el azokat. A domainkalózkodás („cyber-squatting”) más egyén vagy szervezet védjegyének a domainnévbe történő rosszhiszemű regisztrálása, abban való felhasználása és az azzal való rosszhiszemű kereskedés, amelynek célja a valaki más védjegyének jó hírnevéből történő haszonszerzés. A domainkalózok magasabb áron újra eladják az érintett domainnevet a védjegy tulajdonosának. A „domainer” a domainnév-spekuláns hétköznapi elnevezése. [17] A jogosultsági feltételek a 733/2002/EK rendelet 4. cikke (2) bekezdésének b) pontjában találhatók. A nyilvántartó jogosult a regisztráció érvényességének ellenőrzésére (lásd a 874/2004/EK rendelet 3. cikkét). A regisztrációs politika előírja a regisztráló számára a személyes adatok teljes körű és pontos nyilvántartását és működő e-mail cím megadását a nyilvántartóval való kommunikáció érdekében. A nyilvántartó fenntartja annak a jogát, hogy a nem működő címtől visszavonja a domainnevet. [18] Például az Internet Identity, az Arbor Network, a MarkMonitor és a belgiumi Federal Computer Crime Unit (FCCU), valamint az Egyesült Államok Pénzügyminisztériumának adóhatósága (Internal Revenue Service, IRS). [19] Lásd az EURid 2012 negyedik negyedéves jelentését, amely a következő oldalon érhető el: http://www.eurid.eu/files/publ/quarterly_2012_Q4.pdf [20] „A felső szintű domainek weboldal-használati trendjei”, 2011. november, a következő oldalon: http://www.eurid.eu/hu/rolunk/kiadvanyok/insights-jelentesek. [21] Lásd a 733/2002/EK rendelet 4. cikke (2) bekezdésének d) pontját, valamint a Bizottság 874/2004/EK rendeletének (15) preambulumbekezdését, illetve 22. és 23. cikkét. [22] Az EURid és a Cseh Köztársaság Gazdasági Kamarája és a Cseh Köztársaság Mezőgazdasági Kamarája mellett működő Cseh Választottbíróság között létrejött egyetértési megállapodás (2005). [23] A CAC-nál kezdeményezett ADR-ügyek száma 2006 óta jelentősen csökkent, negyedéveként mintegy 200-ról a jelenlegi szintre. [24] Lásd a 733/2002/EK rendelet 4. cikke (2) bekezdésének d) pontját. [25] Az Unió környezetvédelmi vezetési és hitelesítési rendszere (EMAS) egy olyan eszköz, amellyel a vállalatok és szervezetek felmérhetik, jelenthetik és javíthatják környezeti teljesítményüket. [26] Az EURid környezetvédelmi elkötelezettségéről az alábbi címen talál bővebb információt: http://www.eurid.eu/hu/about-us/going-green